สั่งรื้อใหญ่กองทุนการออมแห่งชาติ
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า การดำเนินกองทุนการออมแห่งชาติ (กอช.) ที่ล่าช้าออกไปจนไม่สามารถเปิดรับสมาชิกได้นั้น ไม่ได้เป็นการเตะถ่วงหรือจะไม่ดำเนินการตามกฎหมาย เพราะเห็นว่าเป็นการริเริ่มของรัฐบาลที่ผ่านมา แต่ขณะนี้ได้มอบให้สำนักงานเศรษฐกิจการคลัง (สศค.) ไปศึกษาทบทวนใน 3 ประเด็น เพื่อให้แรงงานนอกระบบมีแรงจูงใจมากขึ้น เชื่อว่าภายใน 2-3 สัปดาห์จะหาข้อสรุปได้
11 ส.ค. 2555

นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า การดำเนินกองทุนการออมแห่งชาติ (กอช.) ที่ล่าช้าออกไปจนไม่สามารถเปิดรับสมาชิกได้นั้น ไม่ได้เป็นการเตะถ่วงหรือจะไม่ดำเนินการตามกฎหมาย เพราะเห็นว่าเป็นการริเริ่มของรัฐบาลที่ผ่านมา แต่ขณะนี้ได้มอบให้สำนักงานเศรษฐกิจการคลัง (สศค.) ไปศึกษาทบทวนใน 3 ประเด็น เพื่อให้แรงงานนอกระบบมีแรงจูงใจมากขึ้น เชื่อว่าภายใน 2-3 สัปดาห์จะหาข้อสรุปได้
ประเด็นที่ 1 ที่ให้ศึกษาเพิ่มเติม คือ เรื่องการจ่ายเงินตอบแทนหลังจากที่สมาชิกเกษียณอายุ 60 ปี กฎหมายเดิมกำหนดไว้อย่างเดียวว่า ให้รับเป็นเงินบำนาญ อาจเป็นเหตุที่ทำให้แรงงานไม่สนใจ เพราะเห็นว่ารายได้ต่อเดือนที่ได้หลังเกษียณเป็นจำนวนน้อยไม่กี่พันบาท จึงได้ให้ไปคิดว่า จะให้เป็นทางเลือกว่าสมาชิกสามารถเลือกรับเป็นบำเหน็จเงินก้อนบางส่วนหรือทั้งหมดได้หรือไม่ 
ประเด็นที่ 2 ให้ไปศึกษาในเรื่องการจ่ายเงินสมทบของรัฐบาล ที่กำหนดไว้เป็นขั้นบันไดตั้งแต่ 50 บาท 80 บาท และ 100 บาท ว่ามีอัตราที่เหมาะสมหรือไม่ ควรปรับขึ้นให้เป็นอัตราเดียวกันทั้งหมดจะดีกว่าหรือไม่ และเห็นว่าการที่รัฐจ่ายเงินสมทบที่ระดับ 100 บาทเท่ากันหมด ก็ไม่ได้เป็นเงินงบประมาณที่มากเกินไป
ขณะที่ประเด็นที่ 3 เป็นเรื่องของการบริหารการลงทุน ซึ่งมีข้อกำหนดส่วนหนึ่งเปิดให้นำเงินของสมาชิกไปลงทุนในสินทรัพย์เสี่ยงได้นั้น ควรจะมีข้อกำหนดหรือไม่ เพราะอาจทำให้แรงงานกังวล